送王機宜歸襄陽侍下一首
作者：蘇籀
朝代：宋

paragraphs: 乃公振旅來，河湟新奏捷。
詩禮壯齋壇，荆州初妥帖。
王郎賦緇衣，旦暮刷燕越。
從容挽六鈞，邂逅記三篋。
賞奇必先覩，語怪尤欣愜。
樵徑曳斑杖，僧窗敷白氎。
解頤千慮却，爬癢衆賓厭。
轅門熊虎士，鐵面竦長鬣。
椎牛赴大釂，割肉揮長鋏。
酸寒商公邑，會我縈仕牒。
兒嘷羹不糝，女瘦裙剩摺。
嫉邪髮衝冠，憂國鬚屢鑷。
侯家有美載，寒冬相煖熱。
騕褭带青萍，於菟包璅甲。
風磴好扶輪，冰溪多病涉。
淒凉熊耳下，小雪輕塵浥。
升堂語君公，浚治千樓堞。
勉勉足兵食，孜孜撫疲苶。
政成在簡易，可大賢人業。